‘मामूं, केह् सोच्चै दे ओ ?’ रमन गी चुप्प दिक्खियै सूरजै पुच्छेआ। ‘आं-किश नीं’। रमन नै सम्हलदे होई गलाया। किश गल्लां जिंदड़ी च नेहियां बी बरती जंदियां न जेह्‌ड़ियां माह्‌नू कुसै ई सनानां नीं चांह्‌दा, कुसै नैं बंडना नीं चांह्‌दा। ओह् दूए ई मत्तू बनाइयै झट्‌ट छपैल रक्खी लैंदा ऐ। मखमली चादरै साईं बल्लें-बल्लें समां हत्थै चा खिसकी जंदा ऐ ते माह्‌नू टबिल्ल होए दा जिंदड़ी दे थढ़े उप्पर खड़ोते दा रेही जंदा ऐ। इस दीपा ई दिक्खियै अज्ज फ्ही रमन दा जख्म दुक्खलिया हा। भाएं पैह्‌ली दीपा दी माला दा मनका-मनका किरी पेदा हा ते रमन दे हत्थै च छड़ा धागा गै रेही गेदा हा, फ्ही बी अज्ज उसी कदें दीपा दी लोथ लभदी ते कदें ओह्‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌‌दी माऊ दी, कदें उंदी ड्योढी च लकें दा किट्‌ठ लभदा ते कदें कन्नें च बोल गूंजदे ‘चलना नेईं, चलना नेईं, चलना नेईं।’ रमन दी छाती च बरछी चुब्भा’रदी ही। रमन गी केह् पचा हा जे दीपा ‘चलना नेईं’ गलाइयै खीर कुत्थें जा’रदी ऐ। ‘मामूं उतरो’। टैक्सी रूकदे गै सूरजै गलया। रमन दी सोच त्रुट्‌टी, ओह् उतरी होआ। टैक्स आह्‌ले ई पैसे देइयै ओह् दवैं रेशू दे कमरे बक्खी टुरी पे।